
dėl Lietuvos Respublikos kelių transporto kodekso pakeitimo ir papildymo įstatymo projekto



	Lietuvos Respublikos kelių transporto kodekso pakeitimo ir papildymo įstatymo projektu siekiama daugiau teisių suteikti savivaldybėms, valdant, organizuojant ir kontroliuojant reguliaraus vietinio (miesto ir priemiestinio) susisiekimo keleivinį kelių transportą, tiksliau apibrėžti arba naujai nustatyti kai kurias keleiviniame kelių transporte vartojamas sąvokas,  atsižvelgiant į įvykusius savivaldybių administracinius pasikeitimus, išplėsti kelių transportą kontroliuojančių pareigūnų įgaliojimus, atsižvelgti į naujai priimtą Lietuvos Respublikos transporto lengvatų įstatymą.
Projekte aptariami klausimai šiuo metu iš dalies reglamentuojami Transporto veiklos pagrindų įstatymu, Kelių transporto kodeksu bei poįstatyminiais teisės aktais, tačiau neišsamiai, o visuomenės aptarnavimo sutartis iš viso nereglamentuojama. 
Projekte numatomos naujos teisinio reglamentavimo nuostatos, siekiant užkirsti kelią nelegalių vežėjų veiklai, išplečiant įgaliojimus kelių transportą kontroliuojantiems pareigūnams, kompensuojant vežėjų nuostolius dėl keleivinio kelių transporto paslaugų teikimo visuomenei, ir kitos. Paskutinioji nuostata teikiama įgyvendinant Lietuvos pasirengimo narystei Europos Sąjungoje programos (Nacionalinė ACQUIS priėmimo programa) teisės derinimo priemonių 2001 metų planą, patvirtintą Vyriausybės 2001 m. vasario 22 d. nutarimu Nr. 192. Tokiu būdu kelių transporto srityje būtų perkelti Tarybos 1969 m. birželio 26 d. reglamento 1191/69/EEB  dėl šalių narių veiksmų, susijusių su įsipareigojimais, neatskiriamais nuo visuomenės aptarnavimo koncepcijos geležinkelio, kelių ir vidaus vandenų transporte, bei šį reglamentą papildančio reglamento 1893/91/EEB reikalavimai ir Lietuvos Respublikos derybinės pozicijos „Transporto politika“ įsipareigojimai.
Projekte nustatomi kodekso 8 ir 18 straipsnių kai kurių dalių galiojimo terminai. Numatoma nuo 2001 m. sausio 1 d. atsisakyti vežti keleivius reguliariais reisais lengvaisiais automobiliais kaip nepasiteisinusiais dėl mažo tokiose transporto priemonėse vietų skaičiaus. Todėl nuo šios datos keleiviai reguliariais reisais turėtų būti vežami tik autobusais, turinčiais 10 ir daugiau sėdimų vietų, ir dėl šios priežasties nuo tos pačios datos įsigaliotų patikslinta keleivių vežimo maršrutiniais taksi (kaip keleivių vežimo rūšies) samprata. Remiantis Vyriausybės 2000-08-17 nutarimu Nr. 935 „Dėl Lietuvos Respublikos derybinių pozicijų derybose dėl narystės Europos Sąjungoje patvirtinimo“, Lietuvos Respublikos derybinėje pozicijoje „Transporto politika“ nuo 2003 metų numatyta pradėti vidaus krovinių vežimo už atlyginimą licencijavimą. Tuo pačiu, siekiant visiškai suderinti nacionalinę teisę su ACQUIS reikalavimais, numatomi patikslinimai dėl licencijuojamų krovininių transporto priemonių bendrosios masės, atsižvelgiant į Europos Tarybos direktyvos 98/76/EB reikalavimus. Projekte siūloma pripažinti netekusiais galios 57 ir 58 straipsnius apie privalomąjį ir savanoriškąjį draudimus, nes draudimo klausimai reglamentuojami specialiais įstatymais. 
Neigiamų pasekmių dėl priimto įstatymo projekto nenumatoma.
Priėmus teikiamą projektą, reikės atitinkamai pakeisti bei papildyti susisiekimo ministro tvirtinamas kai kurias kelių transporto veiklą reglamentuojančias taisykles, taip pat Kelių transporto veiklos licencijavimo taisykles, kurias tvirtina Vyriausybė.
Projektas neprieštarauja Europos Sąjungos teisės aktų reikalavimams.
Įstatymo projektui įgyvendinti nereikia priimti papildomų įstatymų.  
Jei keleivius vežančioms transporto įmonėms būtų nustatyti visuomenės aptarnavimo įpareigojimai komerciškai nenaudingomis sąlygomis, šiuos įpareigojimus nustačiusi institucija –  valstybė ar savivaldybės – turėtų kompensuoti dėl to įmonių patiriamus nuostolius. Jei savivaldybių tarybos nustatinėtų realius keleivių vežimo vietiniais maršrutais tarifus (bilietų kainas), įgalinančius vežėjus padengti keleivių vežimo šiais maršrutais nuostolius, papildomų lėšų projektui įgyvendinti nereikėtų.  
Rengiant įstatymo projektą, buvo gautos išvados iš Lietuvos nacionalinės vežėjų automobiliais asociacijos LINAVA, Lietuvos savivaldybių asociacijos. Į priimtinus jų siūlymus buvo atsižvelgta.      
Įstatymo projektą rengė Susisiekimo ministerijos Kelių ir kelių transporto departamento direktorius R. Petravičius, vyriausiasis specialistas P. Mikalonis.    
	Reikšminiai žodžiai įstatymo projekte – „kodeksas“, „kelių transportas“, „kontrolė“.

